אקס-מן: העתיד שהיה

אקס-מן: העתיד שהיה (באנגלית: X-Men: Days of Future Past, בתרגום חופשי לעברית: אקס-מן: ימי עבר עתידי) הוא סרט גיבורי-על אמריקאי בלייב אקשן של פוקס מ-2014. הסרט בוים על ידי בריאן סינגר, והתסריט נכתב על ידי סיימון קינברג. הסרט מבוסס על הקומיקס "ימי עבר עתידי" בסדרת האקס-מן של כריס קלרמונט וג'ון ביירן בהוצאת חברת ההוצאה לאור מארוול קומיקס, ומהווה חלק מסדרת סרטי "אקס-מן". עלילת הסרט נעה בין שתי תקופות המתקשרות באמצעות מסע בזמן של וולברין, בו הוא מנסה לשנות את ההיסטוריה, זאת באמצעות עצירת רייבן מלהתנקש בחייו של המדען בוליבר טראסק, מעשה שבדיעבד יוביל את ממשלת ארצות הברית לפתח את תוכנית זקיפי הסנטינל שתוביל להשמדת גזע המוטאנטים. בתקופה הראשונה, המתוארכת לשנת 2023, ומהווה המשך של "אקס-מן 3: המפלט האחרון" מ-2006 ושל "וולברין" מ-2013, מוצגים המוטאנטים, והאקס-מן בפרט, לאחר התפלגותם ומלחמתם הפנימית אשר במהלכה צ'ארלס אקסבייר נהרג ושנאת בני האדם כלפי המוטאנטים עלתה בצורה דרסטית; בתקופה השנייה, המתוארכת לשנת 1973, ומהווה המשך של "אקס-מן: ההתחלה" מ-2011, מוצגים המוטאנטים לאחר חשיפתם לגורמי החוק האמריקאים והתפלגותם לקבוצה אחת בהנהגת צ'ארלס אקסבייר, שאיבד את יכולתו ללכת והתדרדר לשכרות, ולקבוצה שנייה בהנהגת אריק לנשר. הסרט כולל בו את צוות השחקנים של שני הסרטים יחדיו. "אקס-מן: העתיד שהיה" זכה להצלחה רבה, וגרף בקופות ברחבי העולם הכנסות של $747,862,775, אותו הן דירגו כסרט השישי בהכנסותיו לשנת 2014 והסרט בעל ההכנסות הגבוהות ביותר בסדרת סרטי אקס-מן. בנוסף להצלחה מסחרית זו, הסרט זכה גם לשבחים ביקורתיים רבים, וכך לדוגמה באתרי הסקירה "Rotten Tomatoes" ו-"Metacritic" הוא זכה לציונים של 91% ו-74, בהתאמה. הסרט היה מועמד לפרס אוסקר לאפקטים הטובים ביותר בטקס פרסי אוסקר ה-87 אך לא זכה בפרס. בעתיד דיסטופי בשנת 2023, רובוטים הידועים בשם "סנטינלים" מחסלים מוטאנטים ומדכאים בני אנוש העתידים לפתח גנים מוטאנטיים. בבונקר מחתרתי במוסקבה, קבוצת מוטאנטים קטנה המורכבת מוורפאת', בלינק, סאן-ספוט, קולוסוס, אייסמן, בישופ וקיטי פרייד פוגשת בגדוד סנטינלים. הקבוצה מצליחה להתחמק מהסנטינלים, הודות לאזהרה שנתנה על ידי תודעתו של בישופ, שנשלחה אחורה בזמן על ידי פרייד, על מנת שיזהיר את חבריו מהגדוד המתקרב, ובכך למעשה המפגש מעולם לא התרחש. מאוחר יותר במנזר סיני, הקבוצה הקטנה פוגשת בסטורם, וולברין, פרופסור אקס ומגנטו. פרייד מספרת אודות יכולותיה, לשביעות רצונם של הפרופסור ומגנטו. בהחלטה משותפת, שתי הקבוצות מחליטות לשלוח אחורה בזמן את וולברין, לשנת 1973, בה מיסטיק רצחה את המדען מפתח הסנטינלים בוליבר טראסק, מעשה שהוביל לזירוז בניית הסנטינלים בידי ממשלת ארצות הברית וכך בדיעבד גם לעתיד ההרסני. מטרתו של וולברין היא למצוא את מיסטיק ולמנוע ממנה לרצוח את טראסק, והפרופסור ומגנטו ממליצים לו להיעזר בגרסותיהם הצעירות. פרייד מפעילה את כוחותיה ושולחת את וולברין לעבר, שלהפתעתו מתעורר בשנת 1973 ומגלה כי המעבר בזמן הצליח. הוא יוצא לאחוזת אקס, ושם הוא פוגש בצ'ארלס אקסבייר ובהאנק מק'קוי. הוא מגלה כי בית הספר של אקסבייר נסגר בשל התגייסותם של מרבית התלמידים לצבא לצורך הלחימה במלחמת וייטנאם, דבר ששבר את אקסבייר נפשית, כשלא די בכך שהפך למשותק ברגליו לאחר שנורה בגבו. הוא החל ליטול סם מיוחד, אותו רקח מק'קוי, שהחזיר לו את היכולת ללכת אך כתופעת לוואי גרם לו לאבד את יכולותיו הטלפתיות. וולברין מופתע מהאירועים, ומשכנע את צ'ארלס לעזור לו למנוע את העתיד הדיסטופי. הם מבינים כי עליהם להיעזר גם במגנטו, ועל מנת שיוכלו לשחררו מכלא הפנטגון בו נכלא לאחר שהופלל ברצח קנדי הם מסתייעים בפיטר מקסימוף, מוטאנט הניחן במהירות על-טבעית. במקביל, טראסק מציג את תוכניתו לבניית הסנטינלים בפני הקונגרס, אך לא זוכה לתמיכה. בינתיים בבסיס צבאי בסייגון, מיסטיק מונעת מויליאם סטרייקר לגייס למחקר המוטאנטים של טראסק את אלכס סאמרס/האבוק, מורטימר טוינבי ואריק גיטר, ושולחת אותם בחזרה לבתיהם בארצות הברית. כאשר היא עצמה חוזרת לארצות הברית, היא מגלה במשרדו ניסויים מזוויעים על מוטאנטים, בין היתר עזאזל, אמה פרוסט ואנג'ל סלבדור. מזועזעת, היא מקבלת את ההחלטה לרצוח אותו ויוצאת בעקבותיו לפסגת השלום בפריז, שם טראסק מעוניין להציג בפני בכירים צבאיים את תוכניתו לבניית הסנטינלים. בינתיים, וולברין, אקסבייר ומק'קוי משחררים בעזרתו של מקסימוף את מגנטו מהכלא, ולאחר שהם מספרים לו על העתיד ההרוס שברצונם למנוע הוא מצטרף אליהם. הם יוצאים במטוסו הפרטי של אקסבייר לפריז, בעקבות מיסטיק. שם, בכירים צבאיים מנהלים את פגישת המשא ומתן הסופית לסיום המלחמה בווייטנאם, כשלפתע טראסק פורץ לחדר ומציג את תוכניתו לבניית הסנטינלים. בעת דבריו, הוא מפעיל מכשיר המגלה מוטאנטים בקרבת מקום, וחושף את מיסטיק בפגישה כשהיא מחופשת למפקד וייטנאמי. היא נלחמת בחיילים, עד שהיא מגיעה לטראסק עצמו כדי לרצוח אותו, כשלפתע מופיעים וולברין, אקסבייר, מק'קוי ומגנטו. היא נעצרת, אך מגנטו מחליט לירות בה כדי להורגה, מתוך אמונה שרק כך העתיד הדיסטופי יימנע. היא מצליחה להימלט, אם כי פצועה. קטטת המוטאנטים בפגישת הבכירים הצבאיים מסוקרת בטלוויזיה, וחושפת בפני העולם כולו את קיומם של המוטאנטים. הזעזוע והפחד הנזרע בקרב אזרחי העולם גורם לנשיא ארצות הברית ריצ'רד ניקסון לאשר את תוכנית בניית הסנטינלים חרף דחייתה בקונגרס, לשביעות רצונו של טראסק. המדענים של "תעשיות טראסק" חוקרים את אזור הקטטה בפריז, ומוצאים שרידי דם של מיסטיק כתוצאה מהירי של מגנטו, בהם הם משתמשים לשיפור יכולות הסנטינלים. בנוסף לכך, המדענים מתחילים בבנייה מזורזת של אבות טיפוס עבור טקס חניכה מיוחד בבית הלבן, וכאשר אלו נשלחים, מגנטו פורץ למקום אחסונם ומשלב את גוף הפולימר שלהם עם פלדה. במקביל, וולברין, אקסבייר ומק'קוי חוזרים לאחוזת אקס. שם, אקסבייר מחליט שלא לצרוך את הסם המיוחד הנותן לו את היכולת ללכת, ובכך כוחותיו שבים. עם כוחותיו, אקסבייר פונה לגרסתו העתידית דרך וולברין כדי לקבל ייעוץ, ולאחר מכן הוא מפעיל את המתקן לאיתור מוטאנטים "סרברו" על מנת לאתר את מיסטיק, ומגלה כי היא בדרכה לטקס החניכה בבית הלבן, במטרה לרצוח את טראסק כפי שתכננה עוד קודם. בעקבותיה, השלושה טסים גם כן לבית הלבן. שם, הנשיא ניקסון מציג לראווה את הסנטינלים, כשלפתע מגנטו מנחית על הבית הלבן כמתרס את אצטדיון הבייסבול "קנדי". הוא תוקף את קהל הטקס בעזרת הפלדה אותה השתיל בסנטינלים, וגורם להרס וחורבן. הוא נאבק במק'קוי, ומביס את וולברין על ידי השלכתו לנהר הפוטומק כשהוא דקור במוטות פלדה בכל גופו. בינתיים בעתיד הדיסטופי, המאורעות בעבר גורמים לוולברין לפצוע את פרייד בעוד שהיא שומרת על תודעתו מרחפת בזמן, וגדודי סנטינלים מאתרים את המוטאנטים ותוקפים אותם. בחזרה בשנת 1973, מגנטו מאתר את הנשיא בבונקר פלדה תת-קרקעי, והנשיא יוצא לקראתו. הנשיא מתגלה למעשה כמיסטיק, והיא יורה במגנטו. לאחר מכן, היא מכוונת את אקדחה לטראסק כדי להורגו כפי שרצתה עוד קודם, אך אקסבייר משכנע אותה שלא לעשות כך ולהפוך לגיבורה. אריק נמלט, ולאחריו מיסטיק נעלמת. כמו כן, טראסק נעצר בשל "מכירת סודות צבאיים", וכשהשלכות מהאירוע תוכנית הסנטינלים מתבטלת, ובכך העתיד הדיסטופי מתבטל. וולברין מתעורר בעתיד, ומגלה כי הצליח למנוע את הדיסטופיה, כשהוא היחיד שבכלל מודע לקיומה המוחשי. הוא פוגש בחבריו שכביכול מתו, ומגלה כי נסיעתו לעבר אף גרמה ליצירתה של היסטוריה חדשה, זאת כאשר הוא פוגש בסקוט סאמרס ובג'ין גריי, שמתו באירועי הסרט "אקס-מן 3: המפלט האחרון". לאחר מכן, הוא פוגש בפרופסור אקס בבקשה לעדכון היסטורי, והפרופסור מבין כי וולברין שנשלח לעבר שב. בסצנה שאחרי הכתוביות, קהל רב של אנשים מתאסף בחרטום מדבר סיני במצרים ושר מזמור לעין סבאח נור העטוי גלימה, אשר משתמש ביכולת טלקינזיס על מנת לבנות פירמידה כשארבעת פרשיו מגבים אותו מאחור. יו ג'קמן - לוגאן/וולברין, מוטאנט קנדי בעל יכולות החלמה מואצת וריפוי עצמי וחושים חייתיים, ובעקבות ניסויים שנערכו בו, שלד גופו מצופה אדמנטיום רב עוצמה ובידיו טפרים נשלפים המצופים גם הם באדמנטיום. ג'יימס מק'אבוי ופטריק סטיוארט - צ'ארלס אקסבייר/פרופסור אקס, מוטאנט אנגלי בעל המוח החזק ביותר בכדור הארץ אשר לו יכולות מנטליות מפותחות בצורה על-אנושית המאפשרות טלפתיה ושליטה במחשבות. את גרסתו הצעירה של אקסבייר בעבר מגלם מק'אבוי, בעוד את זו המבוגרת בעתיד מגלם סטיוארט. מייקל פסבנדר ואיאן מקלן - אריק לנשר/מגנטו, מוטאנט גרמני ממוצא יהודי, ניצול שואה אשר איבד את כל משפחתו, אשר לו יכולות שליטה באלקטרומגנטיות ובשדה המגנטי המאפשרות לו תמרון מתכת ותעופה. את גרסתו הצעירה של לנשר בעבר מגלם פסבנדר, בעוד את זו המבוגרת בעתיד מגלם מק'קלן. ג'ניפר לורנס - רייבן דארקהולם/מיסטיק, מוטאנטית מסתורית אשר לה יכולת שינוי צורה על פי מראה. פיטר דינקלג' - בוליבר טראסק, מדען צבאי וראש חברת "תעשיות טראסק" לפיתוח זקיפי הסנטיל להשמדת גזע המוטאנטים. אליוט פייג' - קיטי פרייד/שאדוקאט, מוטאנטית צעירה בעלת היכולת לשנות את מצב הצבירה של גופה לשם מעבר דרך עצמים מוצקים, וכן לאחרונה גם היכולת לשלוח אחורה בזמן תודעתם של אנשים. ניקולס הולט וקלסי גראמר - האנק מק'קוי/חיה, מוטאנט אמריקאי בעל אינטלקט ברמה גאונית אשר לו פיזיולוגיה חייתית המקנה לו כוח, מהירות, סיבולת וחושים על-אנושיים וכן גם טופרים ושיניים חדות כתער. את גרסתו הצעירה של מק'קוי בעבר מגלם הולט, בעוד את זו המבוגרת בעתיד מגלם בקמע גראמר. האלי ברי - אורורו מונרו/סטורם, מוטאנטית מצרית אשר לה היכולת לשלוט במזג האוויר. שון אשמור - בובי דרייק/אייסמן, מוטאנט צעיר בעל היכולת להפחית את האנרגיה הקינטית של האטומים בגופו ובכך להפוך אותו לקרח. אוון פיטרס - פיטר מקסימוף/קוויקסילבר, מוטאנט אמריקאי צעיר אשר לו יכולת מהירות על-אנושית. ג'וש הלמן - ויליאם סטרייקר, קצין צבאי השונא מוטאנטים ושואף להכחידם. עומאר סי - בישופ, מוטאנט צעיר בעל היכולת לספוג אנרגיה ולהטעין אותה לרובה המחובר לגופו. פאן בינגבינג - בלינק, מוטאנטית יפנית צעירה בעלת היכולת ליצור שערי טלפורטציה. בובו סטיוארט - וורפאת', מוטאנט צעיר בעל כוח, מהירות, סיבולת, רפלקסים וחושים על-אנושיים. דניאל קדמור - פיטר רספוטין/קולוסוס, מוטאנט רוסי צעיר בעל היכולת להפוך את עורו לפלדה אורגנית מה שמקנה לו כוח וסיבולת על-אנושיים. אדן קנטו - סאן-ספוט, מוטאנט ברזילאי צעיר בעל היכולת להקרין אנרגיה סולארית ובכך ליצור להבות אש ולעוף. אנה פקווין - מארי/רוג, מוטאנטית צעירה בעלת היכולת לשאוב את כוחותיהם של אנשים איתם היא באה במגע. בגרסתו הקולנועית של הסרט, רוג הופיעה בקמע בלבד בסצנת הסיום, אך במהדורה מורחבת שיצאה מאוחר יותר, היא נטלה חלק משמעותי יותר. בסצנה בה מיסטיק מונעת מויליאם סטרייקר לגייס מוטאנטים למחקרו של בוליבר טראסק, מופיעים לוקאס טיל כאלכס סאמרס/האבוק, אוון ג'וניגקייט כמורטימר טוינבי/טואד וגרג לואו כאריק גיטר/אינק כמוטאנטים אותם היא מצילה. בסצנת סיום הסרט בה לוגאן מתעורר בעתיד ומגלה כי הצליח למנוע את הדיסטופיה וליצור היסטוריה חדשה, מופיעים ג'יימס מרסדן כסקוט סאמרס/סייקלופס ופמקה ינסן כג'ין גריי כאנשים חיים לאחר שנהרגו באירועי הסרט "אקס-מן 3: המפלט האחרון". בסצנות המתרחשות בעבר של שנת 1973, מארק קמאצ'ו מופיע כנשיא ארצות הברית ריצ'רד ניקסון. בסצנה שלאחר הכתוביות, ברנדן פדר מופיע כעין סבאח נור. כותבי הקומיקס כריס קלרמונט ולן ויין מופיעים בהופעות אורח כשני חברי סנאט בסצנות שונות. שלושת הסרטים הראשונים בסדרה, "אקס-מן", "אקס-מן 2" ו"אקס-מן 3: המפלט האחרון", יצאו בשנים 2000, 2003 ו-2006, בהתאמה. בשנת 2006, בצאת הסרט השלישי, אמרה המפיקה לורן שולר דונר כי המשך הסדרה יתעכב, שכן על מנת להמשיך בסדרת הסרטים יהיה צורך בניהול מחודש של משא ומתן עם צוות השחקנים. ב-2009 הודיעה דונר כי ישנן תוכניות להפקת סרט רביעי בסדרה ורמזה לתוכן של "אקס-מן: העתיד שהיה" באומרה כי "קיימים סיפורים המשתרכים על פני 40 שנים", ושיש רצון ליצור סרט שיתבסס על קשת הסיפור "אקס-מן: ימי עבר עתידי". ב-2011, דונר הודיעה כי סרט רביעי בסדרה החל שלבי הפקה מוקדמים ונמצא בפיתוח. פוקס המאה ה-20 ראו את "אקס-מן: ההתחלה" כחלק ראשון בטרילוגיה חדשה, ולורן שולר דונר השוותה את התוכניות לטרילוגיה החדשה לסדרת סרטי הארי פוטר המאוחרים, שהיו "אפלים ובוגרים יותר". בינואר 2012, פוקס המאה ה-20 הכריזו על תחילת הפקתו של סרט חדש, חלק שני בטרילוגיה החדשה, בבימויו של מתיו ווהן אשר ביים את החלק הראשון. סיימון קינברג, אשר כתב את הסרט השלישי בטרילוגיה המקורית, שב למלאכת הכתיבה. במאי 2012, נודע כי הסרט ייצא לאקרנים ב-14 ביולי 2014, אך מאוחר יותר הוא הוקדם ל-23 במאי לאותה שנה. באוגוסט 2012, שם הסרט נחשף - "אקס-מן: העתיד שהיה" (X-Men: Days of Future Past, "אקס-מן: ימי עבר עתידי") וכי הוא יתבסס על קשת הסיפור "אקס-מן: ימי עבר עתידי" מ-1981. באוקטובר 2012, מתיו ווהן נאלץ לעזוב את העבודה על הסרט לטובת "קינגסמן: השירות החשאי" ובריאן סינגר, אשר ביים את שני הסרטים הראשונים בטרילוגיה המקורית, נשכר להחליפו. צילומי הסרט החלו ב-15 באפריל 2013 ונמשכו עד ל-17 באוגוסט 2013, בעיקר במונטריאול שבקנדה. במקור, צילומי הסרט תוכננו להתחיל עוד לפני אפריל, אך הם נדחו כמה וכמה פעמים, זאת עקב לוחות זמנים צפופים של צוות השחקנים. צילומי השלמה נערכו בנובמבר 2013 ובפברואר 2014. עלויות ההפקה הכוללות של הסרט עמדו על כ-$200,000,000, סכום ההופך אותו לסרט השני היקר ביותר בעלויותיו של פוקס המאה ה-20, לאחר "אוואטר" מ-2009. הצגת הבכורה של הסרט התקיימה ב-10 במאי 2014 בניו יורק. בארצות הברית החלו הקרנות הסרט ב-23 במאי, ובישראל יום קודם לכן, ב-22 במאי. המדיה הביתית של הסרט, DVD ו-Blu-ray, יצאה ב-14 באוקטובר, וב-14 ביולי 2015 גם יצאה לסרט מהדורה מורחבת, אשר כללה 17 דקות נוספות שהוסיפו לעלילה את דמותה של רוג. ג'ון אוטמן, אשר עבד עם בריאן סינגר על הפסקולים של כל סרטיו, שב לעבוד איתו גל על פסקול סרט זה, וכן הוא שימש גם כעורך. הפסקול יצא לאור ב-16 במאי 2014 בעותק דיגיטלי, וב-26 במאי בעותק פיזי. "אקס-מן: העתיד שהיה" זכה לביקורות חיוביות למדי בקרב מבקרי הקולנוע. אתר הסקירה "Rotten Tomatoes" העניק לסרט ציון של 91% עם ציון ממוצע של 7.5/10 בהתבסס על 285 ביקורות (258 "טריות" ו-27 "רקובות"). אתר הסקירה "Metacritic" העניק לסרט ציון של 74 עם ציון ממוצע של 7.5/10 בהתבסס על 43 ביקורות (37 חיוביות ו-6 שליליות). שון אוקנל מאתר "Cinema Blend" העניק לסרט ארבעה וחצי כוכבים מתוך חמישה, באומרו כי "זה סרט האקס-מן הכי גדול, הכי מדהים והכי משעשע עד כה". מגזין "Empire" העניק לסרט ארבעה מתוך חמישה כוכבים, בציינו כי זהו "סרט אקס-מן הטוב ביותר מאז השני" ואף המגזין רשם את הסרט במקום ה-17 ברשימת סרטי גיבורי-העל הגדולים בכל הזמנים. עם זאת, בניגוד לביקורות אלו, היו גם כמה שפחות "חיבבו" את הסרט. רובי קולין מהעיתון "The Daily Telegraph" נתן לסרט שני כוכבים מתוך חמישה באומרו כי מדובר ב"ביצה מקושקשת ביסודיות". סימון אברמס מאתרו של רוג'ר איברט נתן לסרט שני כוכבים מתוך ארבעה, באומרו כי הסרט "מנוע ויזואלית ובעל עלילה שגרתית". בין שני הצדדים, דורון פישלר מאתר "עין הדג" ציין את הסרט גם לחיוב וגם לשלילה, באומרו כי "סרט אקס-מן חביב, אבל לא מהגדולים. כמה סצינות מעולות ממש, אבל הסרט בכללותו מבולגן, לא מחדש מבחינת הדמויות, והופך את ההמשכיות של הסדרה לגוש ספגטי". ערך מורחב – אקס-מן: אפוקליפסה בדצמבר 2013, הוכרז כי המשך, אשר יענה לשם "אקס-מן: אפוקליפסה", ייצא לאקרנים ב-27 במאי 2016. בריאן סינגר שב למלאכת הבימוי, וסיימון קינברג שב למלאכת הכתיבה. הסרט התרחש בשנת 1983 (עשרים שנים אחרי "אקס-מן: ההתחלה" ועשרים שנים לפני "אקס-מן"), והוא התמקד במקורותיהם של המוטאנטים והציג את "לידת האקס-מן". עלילת הסרט הציגה את מאבקם של מיסטיק והאקס-מן למען שלום העולם כנגד אפוקליפס ופרשיו המתכננים "לטהר את האנושות" בהרג כל מי שאינו מוטאנט לשם יצירת סדר עולמי חדש. הסרט לא צלח כקודמו, ונחל כישלון חרוץ, הן קופתית והן ביקורתית. הסרט גרף בקופות ברחבי העולם הכנסות של $526,177,338, אשר אמנם נחשבות לנמוכות בז'אנר הגיבורי-על, אך הן היו מספקות לכאורה עבור חברת ההפצה. בנוסף לכך, הסרט גם זכה לביקורות שליליות, וכך לדוגמה באתרי הסקירה "Rotten Tomatoes" ו-"Metacritic" הוא זכה לציונים של 48% ו-52, בהתאמה. אף על פי הכישלון, יצא לו המשך. מדיה וקבצים בנושא אקס-מן: העתיד שהיה בוויקישיתוף אתר האינטרנט הרשמי של אקס-מן: העתיד שהיה "אקס-מן: העתיד שהיה", במסד הנתונים הקולנועיים IMDb (באנגלית) "אקס-מן: העתיד שהיה", באתר נטפליקס "אקס-מן: העתיד שהיה", באתר AllMovie (באנגלית) "אקס-מן: העתיד שהיה", באתר Rotten Tomatoes (באנגלית) "אקס-מן: העתיד שהיה", באתר Box Office Mojo (באנגלית) "אקס-מן: העתיד שהיה", באתר Metacritic (באנגלית) "אקס-מן: העתיד שהיה", באתר אידיבי "אקס-מן: העתיד שהיה", תסריט הסרט באתר Scripts.com (באנגלית) "אקס-מן: העתיד שהיה", באתר דיסני+ סרטים (באנגלית) "אקס-מן: העתיד שהיה", במסד הנתונים הקולנועיים KinoPoisk (ברוסית) אביחי ברס, X-מן החדש: התגמשות מוסרית של הטוב והרע, באתר nrg‏, 22 במאי 2014 דורון פישלר‏, "אקס-מן: העתיד שהיה": מה שהיה הוא לא מה שיהיה, באתר וואלה, 22 במאי 2014 ישי קיצ'לס, בחזרה לעתיד, באתר ישראל היום, 23 במאי 2014 ארז דבורה, "אקס-מן: העתיד שהיה": איפה האקס פקטור?, באתר ynet, 23 במאי 2014 אקס-מן: העתיד שהיה, Box Office Mojo שוברי הקופות העיקריים ברחבי העולם לשנת 2014, באתר Box Office Mojo זיכיונות וסדרות סרטים - אקס-מן, Box Office Mojo אקס-מן: העתיד שהיה, Rotten Tomatoes אקס-מן: העתיד שהיה, Metacritic Bryan Singer, ‏I would officially like to welcome, ‏טוויטר, 18 בדצמבר 2012 Bryan Singer, ‏I'd like to officially welcome back, טוויטר, 27 בנובמבר 2012 Adam B. Vary, ‏Ian McKellen, Patrick Stewart returning for 'X-Men: Days of Future Past'‎, Entertainment Weekly, ‏27 בנובמבר 2012 Peter Dinklage Joins X-Men: Days of Future Past, ‏Comic Book News, ‏15 בפברואר 2013 'X-Men: Days of Future Past' Cast: Ellen Page, Anna Paquin, Shawn Ashmore Added To Roster‎, The Huffington Post, ‏26 בינואר 2013 Josh Wigler, ‏How ‘X-Men: Days Of Future Past’ Made One Of Its Top-Secret Cameos Possible, ‏ MTV News, ‏23 ביוני 2014 Robert Yaniz Jr.‎, ‘X-Men: Days of Future Past': Halle Berry Says Storm is ‘Integral’ But Won’t Fly or Fight‎, Screen Rant, ‏11 באפריל 2013 Silas Lesnick, ‏Evan Peters Joins X-Men: Days of Future Past as Quicksilver, ‏Super Hero Hype, ‏23 במאי 2013 Spencer Perry, ‏Characters and Story Details Revealed for X-Men: Days of Future Past, ‏Super Hero Hype, ‏15 ביולי 2013 Spencer Perry, ‏Comic-Con: New Character Portraits From X-Men: Days of Future Past, ‏Super Hero Hype, ‏18 ביוני 2013 Borys Kit, ‏Chinese Actress Tapped for 'X-Men: Days of Future Past'‎, The Hollywood Reporter, ‏15 במרץ 2013 http://www.mtv.com/news/2603001/x-men-days-of-future-past-footage-leaked/ ‘X-Men: Days of Future Past’ Footage Leaks, Shows Bishop, Warpath, Sunspot And More‎, Splash Page, ‏8 באוגוסט 2013 Bryan Singer, ‏Now let's blow, טוויטר, 15 במרץ 2013 Hugh Armitage, ‏'X-Men: Days of Future Past': Adan Canto confirms Sunspot role‎, דיגיטל ספיי, ‏28 ביוני 2013 Max Evry, ‏Bryan Singer Reveals X-Men: Days of Future Past Rogue Cut Release Date, ‏Super Hero Hype, ‏5 במאי 2015 Exclusive: Lucas Till on Paranoia and X-Men: Days of Future Past, ‏ComingSoom.net, ‏2 באוגוסט 2013 Eric Eisenberg, ‏X-Men: Days Of Future Past To Feature A Young Version Of Toad, ‏, CinemaBlend‏7 בינואר 2014 Bryan Singer Answers Fans’ Questions About X-Men: Days of Future Past, ‏Super Hero Hype, ‏28 באוקטובר 2013 Will Greenwald, ‏X-Men: Days of Future Past rights past wrongs, sort of, ‏Geek, ‏12 במאי 2014 Ryan Lambie, ‏Visiting the set of X-Men: Days Of Future Past, ‏Dev of Geek, ‏21 בפברואר 2014 BRIAN GALLAGHER, ‏Apocalypse Actor Revealed in New ‘X-Men: Days of Future Past’ Set Photo, ‏MovieWeb, ‏27 במאי 2014 11 Easter Eggs You Missed In X-Men: Days of Future Past, ‏IGN, ‏23 במאי 2014 X Men 4 And New Mutants Movies In The Works!‎, Comic Book Movie, ‏ 21 בספטמבר 2009 Robert Sanchez, ‏Exclusive Interview: Part II With Mega Producer Lauren Shuler Donner, ‏IESB, ‏11 בנובמבר 2006 Nathalie Caron, ‏Producer reveals there WILL be an X-Men 4 and 5, ‏Blastr, ‏29 במרץ 2011 Mike Fleming, ‏Bryan Singer Producing 'X-Men: First Class'‎, Deadline, ‏26 במרץ 2010 Nick De Semlyen, ‏The Future of the X-Men Franchise: X-Men: First Class, Empire, ‏16 באוקטובר 2009 Ben Child, ‏Matthew Vaughn to direct sequel to X-Men: First Class?‎, The Guardian, ‏31 בינואר 2012 Josh Wilding, ‏Exclusive: Simon Kinberg Writing X-Men: First Class Sequel, ‏Super Hero Hype, ‏3 בנובמבר 2011 The X-Men: First Class Sequel Set for July 18, 2014, ‏Super Hero Hype, ‏31 במאי 2012 20th Century Fox Sets Dates for Independence Day 2, Assassin's Creed, Apes and X-Men!‎, Super Hero Hype, ‏20 ביוני 2013 Silas Lesnick, ‏The First Class Sequel is Officially X-Men: Days of Future Past, ‏Super Hero Hype, ‏1 באוגוסט 2012 Dave Trumbore, ‏Matthew Vaughn Out as Director of X-MEN: FIRST CLASS Sequel, X-MEN: DAYS OF FUTURE PAST; Bryan Singer May Replace Him, ‏Collider, ‏25 באוקטובר 2012 Perry Spencer, ‏Bryan Singer Talks X-Men: Days of Future Past, ‏Super Hero Hype, ‏28 בינואר 2013 Josh Wigler, ‏'X-Men: Days Of Future Past' Shoots In April 2013‎, MTV Splash Page, ‏9 בנובמבר 2012 Perry Spencer, ‏Production Wraps on X-Men: Days of Future Past, ‏Super Hero Hype, ‏17 באוגוסט 2013 Steve Weintraub, ‏Bryan Singer Talks JACK THE GIANT SLAYER, Re-Writing the Film in Pre-Production, X-MEN: FIRST CLASS, BATTLESTAR GALACTICA, and More, ‏Collider, ‏25 בפברואר 2013 Steve Weintruab, ‏X-Men: Days of Future Past Set Visit: 90 Thing to Know About X-Men: Days of Future Past, ‏Collider, ‏19 בפברואר 2014 X-Men: Days Of Future Past Heads Back To Monteeal For Reshoots, ‏IGN, ‏18 בנובמבר 2013 Greame McMillan, ‏Report: 'Days of Future Past' Second Only to 'Avatar' in Cost to Fox, ‏The Hollywood Reporter, ‏19 בנובמבר 2013 Gregg Kilday, ‏Bryan Singer Accusations Affect Marketing Plans for Next 'X-Men,' 'Black Box'‎, The Hollywood Reporter, ‏18 באפריל 2014 "אקס-מן: העתיד שהיה", באתר עין הדג Perry Spencer, ‏X-Men: Days of Future Past Hitting DVD and Blu-ray in October, ‏Super Hero Hype, ‏23 ביולי 2014 Bryan Singer & Nicholas Hoult Talk 'X-Men: Days of Future Past' – EXCLUSIVE!‎, Clevver Movies (יוטיוב), 28 בפברואר 2013 Spencer Perry, ‏John Ottman to Score X-Men: Days of Future Past, ‏Super Hero Hype, ‏2 באפריל 2013 iTunes - Music - X-Men: Days of Future Past (Original Motion Picture Soundtrack) by John Ottman, ‏Itunes John Ottman's X-Men: Days of Future Past Soundtrack, ‏Amazon Sean O'Connell, ‏X-Men: Days of Future Past Review, ‏Cinema Blend William Thomas, ‏X-Men: Days Of Future Past Review, Empire, ‏12 במאי 2014 Robbie Collin, ‏X-Men: Days of Future Past, review, The Telegraph, 22 May 2014 Simon Abrams, ‏X-Men: Days of Future Past, review by Simon Abrams for rogerebert.com, ‏RogerEbert.com, ‏22 במאי 2014 Silas Lesnick, ‏X-Men: Apocalypse Set for May 27, 2016, ‏Super Hero Hype, ‏5 בדצמבר 2013 Silas Lesnick, ‏Bryan Singer Confirmed to Direct X-Men: Apocalypse, ‏Super Hero Hype, ‏22 בספטמבר 2014 Orlando Parfitt, ‏X-Men Writer On Apocalypse Plot Twists, Quicksilver, Scarlet Witch And Much More (Exclusive)‎, Yahoo!‎, 26 בספטמבר 2014 Anthony R. Lacy, ‏Simon Kinberg: X-Men: Apocalypse Completes the First Class Trilogy, X-Men, ‏26 בספטמבר 2014 Tim Stack, ‏'X-Men: Apocalypse': Bryan Singer teases new film 'will address mutant origins' -- EXCLUSIVE‎, Entertainment Weekly, ‏7 בינואר 2014 Tim Stack, ‏X-Men: Apocalypse: See concept art from director Bryan Singer's new mutant sequel, ‏Entertainment Weekly, ‏3 ביולי 2015 Spencer Perry, ‏X-Men: Apocalypse Synopsis Officially Released, ‏Cooming Soon, ‏8 באוקטובר 2015 אקס-מן: אפוקליפסה, Box Office Mojo Steve Weintraub, ‏Simon Kinberg on ‘Deadpool 2’: Says They Hope to Start Filming Early Next Year, ‏Collider, ‏24 ביוני 2016 אקס-מן: אפוקליפסה, Rotten Tomatoes אקס-מן: אפוקליפסה, Metacritic Spencer Perry,‏ Simon Kinberg Confirms the Next X-Men Movie Will be Set in the ’90s, ‏Coming Soon, ‏9 במאי 2016